**Lietuvos šimtmečio dainų šventė „Vardan tos...“**

**FOLKLORO DIENA „Didžių žmonių žemė“**

**Liepos 3 d.**

**APEIGA „VARPAI – LIETUVOS ŽMOGUI, DANGUI IR ŽEMEI“**

Katedros aikštėje

**Varpų charakteristika**

Kiekviena savivaldybė pasirūpina savo varpu – ***pagal galimybes*** jis turėtų būti iš svarbios savivaldybei vietos, turėti istorinę reikšmę ir pan.

Varpo svoris neturėtų viršyti 20 kg. Kadangi kiekvieno varpo konstrukcija skiriasi, reikia pasirūpinti ir jo pakabinimui, tvirtinimui reikalingomis priemonėmis (virve, viela, kronšteinu). Skambinimui prie varpo šerdies taip pat turi būti prikabinta virvė, kurios pagalba varpu bus skambinama (jei varpas didelis, sunkus, apie 15-20 kg, virvės ilgis – 1–2 m, jei mažesnis, 10– 15 kg, virvė – 3–4 m, jei dar mažesnis ir lengvesnis, virvė 5–6 m).

Savivaldybių pavadinimus parengsime. Tačiau, jei būtų svarbu, norima pabrėžti, kada konkretus varpas pagamintas, iš kurios vietos paimtas, su kokiu įvykiu ar asmeniu yra susijęs, šią informaciją prašome atsiųsti organizatoriams (kontaktai – žemiau).

Kiekvienas varpas bus kabinamas į atskirą 80 x 80 x 80 cm tūrio medinį karkasą ant 5 cm storio skersinio (varpas turi būti pririšamas, prikabinamas, o ne užveriamas).

Varpų ekspozicijai bus pastatyta speciali Gedimino stulpų motyvais sukurta konstrukcija.

Iliustracijas pridedame.

**Varpų pakabinimas ir nukabinimas**

Laikas: 11–13 val.

Reikia:

1. paskirti 1 / 2 atsakingus žmones, kurie varpą atneštų ir padėtų pakabinti (2 / 3 žmonių komanda pasirūpins rengėjai)

2. Nukabinimo laiką patikslinsime, kol kas numatoma juos saugoti aikštėje iki liepos 6 d. ir su eitynėmis vežti ar nešti į Vingio parką.

**Varpų sugaudimo ceremonija (15 val.)**

Ceremoniją vykdys po 2 pasirinktus asmenis nuo savivaldybės, ją sudarys trumpas (1-2 sakinių) savivaldybės atstovo žodis apie tai, kam šis dūžis skiriamas, kokia intencija jis skamba, ir 3 varpo dūžiai. Žodyje gali atsispindėti varpo kilmės laikas ir vieta, kur jis kabo ar yra saugomas, su kokiu įvykiu (-iais), žmogum (-ėmis), padavimu (-ais) yra susijęs, kokia jo skambėjimo paskirtis šioje šventėje: kieno nors atminčiai, pagarsinimui, ko nors linkint, tikintis, užkalbant, kad įvyktų ir t.t.

Savivaldybės bus grupuojamos regionais tokia tvarka:

Mažoji Lietuva

Suvalkija (Sūduva)

Dzūkija

Žemaitija

Aukštaitija

Po pavienių savivaldybių varpų parodymo bus suskambinama viso regiono varpais, o galiausiai – visi varpai.

Varpais bus skambinama ir Šventinio koncerto metu. Tikslesnį scenarijų paskelbsime.

**Informacijos pateikimas:**

Atsakingo asmens kontaktus, išsakomos paskirties (intencijos) tekstą, varpo matmenis ir svorį (kas dar nepateikė duomenų ☺), taip pat, jei norima, minėtą kultūrinę informaciją apie varpą prašome atsiųsti Vidai Šatkauskienei (satkauskiene@lnkc.lt, (8 5) 261 2540) /Jūratei Šemetaitei (semetaite@lnkc.lt, (8 5) 261 4467) iki birželio 26 d.